春遊二林寺
作者：白居易
朝代：唐

paragraphs: 下馬二林寺，翛然進輕策。
朝爲公府吏，暮作靈山客。
二月匡廬北，冰雪始消釋。
陽叢抽茗芽，陰竇洩泉脈。
熙熙風土暖，藹藹雲嵐積。
散作萬壑春，凝爲一氣碧。
身閑易飄泊，官散無牽迫。
緬彼十八人，古今同此適。
是年淮寇起，處處興兵革。
智士勞思謀，戎臣苦征役。
獨有不才者，山中弄泉石。